Nyanda wil Zuma ook hof toe sleep | Netwerk24
Deur Jenni Evans, News24 25 Augustus 2019 18:35
Siphiwe Nyanda Foto: Felix Dlangamandla
Die oudminister en -generaal van die Suid-Afrikaanse Nasionale Weermag, Siphiwe Nyanda, wil sy eertydse kameraad, Jacob Zuma, dagvaar omdat die oudpresident aanvoer dat Nyanda ’n apartheidspioen was.
“Ja, hulle (my regspan) het die dokumente ingedien,” het Nyanda Sondag teenoor News24 bevestig.
Volgens SowetanLive wil Nyanda R800 000 aan vergoeding van Zuma eis, asook dat die oudpresident om verskoning moet vra. Dié aansoek is glo in die hooggeregshof in Johannesburg ingedien.
Derek Hanekom, voormalige kabinetsminister en ANC-lid, eis ook R500 000 van Zuma oor ’n twiet waarin Zuma aanvoer dat Hanekom ook ’n “bekende vyandelike agent is”.
Dié saak is Vrydag in die hooggeregshof in Durban aangehoor. Uitspraak is voorbehou.
Dit volg op ’n breedvoerige verduideliking deur Zuma voor die Zondo-kommissie van ondersoek dat mense hom al vir ’n paar dekades uit die weg wou ruim.
Hanekom het die hof gevra dat Zuma hom om verskoning vra oor die spioen-aantygings. Hy wil ook hê dat Zuma daarvan weerhou moet word om weer soortgelyke stellings te maak en dat hy die betrokke twiet verwyder.
Die twiet was Zuma se reaksie op die EFF-leier, Julius Malema, se bewering dat Hanekom saam met die EFF gekonkel het om ’n mosie van wantroue teen hom in die parlement in te dien.
Muzi Sikhakhane, Zuma se regsverteenwoordiger, wou Vrydag hê het dat die woorde “bekende vyandelike agent” in die konteks van die huidige politieke konflik in die land geïnterpreteer word, en nie gekoppel moet word aan die apartheidsera nie.
Volgens Sikhakhane het Zuma bedoel dat Hanekom as vyand van die ANC met ander partye saamgewerk het om van hom as president ontslae te raak.
Die voormalige kabinetsminister Ngoako Ramatlhodi is ook saam met Nyanda in Zuma se openingstelling voor die Zondo-kommissie genoem.
Meer oor: Siphiwe Nyanda | Oudpres. Jacob Zuma | Vergoeding | Hofsaak